CELEX: 
Language: lv
Date: 2019-07-29 00:00:00
Title: KOMISIJAS ĪSTENOŠANAS LĒMUMS (ES) …/.. par Meksikas tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām

KOMISIJAS ĪSTENOŠANAS LĒMUMS (ES) …/..
            
            
               (29.7.2019)
            
            
               par Meksikas tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (EK) Nr. 1060/2009 par kredītreitingu aģentūrām
                  1
                un jo īpaši tās 5. panta 6. punktu,
            
            
               tā kā:
            
            
               (1)Ar Regulas (ES) Nr. 1060/2009 5. panta 6. punktu Komisija tiek pilnvarota pieņemt lēmumu par līdzvērtību, saskaņā ar kuru trešās valsts tiesiskā un uzraudzības sistēma nodrošina, ka šajā trešā valstī atļauju saņēmušās vai reģistrētās kredītreitingu aģentūras (CRA) atbilst juridiski saistošām prasībām, kas ir līdzvērtīgas prasībām, kuras ir noteiktas minētajā regulā un kuras attiecīgajā trešā valstī efektīvi uzrauga un īsteno. 
            
            
               (2)Šā līdzvērtības lēmuma mērķis ir ļaut Meksikas CRA, ciktāl tās nav sistēmiski nozīmīgas finanšu stabilitātei vai finanšu tirgu integritātei vienā vai vairākās dalībvalstīs, pieteikties sertifikācijai Eiropas Vērtspapīru un tirgu iestādē (EVTI). Šis lēmums par līdzvērtību ļauj EVTI novērtēt katru CRA atsevišķi un piešķirt atbrīvojumu no dažām organizatoriskām prasībām attiecībā uz CRA, kas darbojas Eiropas Savienībā, tostarp prasību par fizisku klātbūtni Eiropas Savienībā.  
            
            
               (3)Lai trešo valstu tiesisko un uzraudzības sistēmu varētu uzskatīt par līdzvērtīgu, tai ir jāatbilst vismaz trīs Regulas (EK) Nr. 1060/2009 5. panta 6. punktā noteiktajiem nosacījumiem. 
            
            
               (4)Komisija 2014. gada 28. aprīlī pieņēma Īstenošanas lēmumu2014/247/ES
                  2
               , , secinot, ka ir izpildīti šie trīs nosacījumi, un atzīstot Meksikas tiesiskās un uzraudzības sistēmu attiecībā uz CRA par līdzvērtīgu tajā laikā spēkā esošajām Regulas (EK) Nr. 1060/2009 prasībām.
            
            
               (5)Saskaņā ar Regulas (EK) Nr. 1060/2009 5. panta 6. punkta pirmo nosacījumu kredītreitingu aģentūrām trešā valstī ir jāsaņem atļauja vai jāreģistrējas, un tās pastāvīgi tiek efektīvi uzraudzītas un tiek nodrošināta prasību izpilde. Meksikas tiesiskajā un uzraudzības sistēmā ir noteikts, ka CRA — lai tās varētu veikt darbību un sniegt kredītreitinga pakalpojumus, ir jāsaņem atļauja no Meksikas banku un vērtspapīru komisijas (Comisión Nacional Bancaria y de Valores, CNBV), kura tās uzrauga. CNBV ir pilnvarota izmeklēt visas darbības vai jautājumus, kas ir vai varētu būt likuma pārkāpums. CNBV ir tiesības pieprasīt visu veidu informāciju un dokumentus, veikt pārbaudes uz vietas un uzaicināt jebkuru personu, kas varētu palīdzēt izmeklēšanā. CRA var pastāvīgi vai uz laiku bloķēt, var pārtraukt to darbību vai atsaukt licenci. CNBV ir pilnvarota uzlikt administratīvo naudas sodu. CNBV ir īstenojusi ikgadējas atbilstības pārbaudes reģistrētās CRA, un vajadzības gadījumā piemērojusi sankcijas. Starp EVTI un CNBV noslēgtajā sadarbības nolīgumā paredzēta informācijas apmaiņa par īstenošanas pasākumiem un uzraudzības pasākumiem, kuri veikti attiecībā uz pārrobežu kredītreitingu aģentūrām.
            
            
               (6)Saskaņā ar Regulas (EK) Nr. 1060/2009 5. panta 6. punkta otro nosacījumu CRA trešā valstī ir jāpilda juridiski saistoši noteikumi, kas ir līdzvērtīgi Regulas (EK) Nr. 1060/2009 6.–12. pantā un I pielikumā izklāstītajiem noteikumiem. Attiecībā uz korporatīvo vadību Meksikas tiesiskajā un uzraudzības sistēmā paredzēts, ka CRA ir jābūt jābūt direktoru padomei, kurā ir ne vairāk kā 21 direktors, no kuriem vismaz 25 % atbilst neatkarības prasībām. Cita starpā neatkarīgajiem direktoriem jābūt kompetentiem izstrādāt kredītreitingu politiku un metodiku, nodrošināt iekšējās kontroles sistēmas efektivitāti un uzraudzīt atbilstības un pārvaldības procesu. Ir jākonstatē un jānovērš interešu konflikti, un vajadzības gadījumā atbilstības amatpersona būtu jāinformē par iespējamiem interešu konfliktiem, kas varētu ietekmēt reitingus. Ja CRA konstatē tādus interešu konfliktus, kas varētu ietekmēt tā reitingus, tai jāatturas no pakalpojumu sniegšanas. Meksikas tiesiskā un uzraudzības sistēma ietver plašas organizatoriskas prasības attiecībā uz uzskaiti un konfidencialitāti, un paredz, ka CRA ir pilnībā atbildīgas par jebkādām ārpakalpojumā uzticētajām darbībām. Uzņēmumi, kas CRA sniedz ārpakalpojumus, arī ir pakļauti CNBV uzraudzībai. CRA ir jāizveido oficiāla pārskatīšanas funkcija, lai pārskatītu reitingu metodiku un modeļus, un Meksikas sistēmā ir plašas informācijas publiskošanas prasības attiecībā uz kredītreitingiem un reitingu darbībām. Tāpēc Meksikas tiesisko un uzraudzības sistēmu uzskata par līdzvērtīgu Regulai (EK) Nr. 1060/2009 attiecībā uz interešu konfliktu pārvaldību, organizatoriskajām prasībām, reitingu un reitingu metodikas kvalitāti, kredītreitingu publiskošanu un kredītreitinga noteikšanas darbību vispārēju un regulāru publiskošanu. Tādējādi tas nodrošina līdzvērtīgu aizsardzību integritātes, pārredzamības, kredītreitingu aģentūru labas pārvaldības un kredītreitinga noteikšanas darbību uzticamības ziņā.
            
            
               (7)Saskaņā ar ar Regulas (EK) Nr. 1060/2009 5. panta 6. punkta trešo nosacījumu trešā valstī spēkā esošajam regulatīvajam režīmam ir jāliedz uzraudzības iestādēm un citām šīs trešās valsts iestādēm iespēja iejaukties attiecībā uz kredītreitingu saturu un kredītreitingu noteikšanas metodiku. Meksikas konstitūcija nosaka, ka administratīvās iestādes var rīkoties tikai tad, kad tām ir viennozīmīgas tiesības vai pilnvaras, kas noteiktas saskaņā ar piemērojamiem tiesību aktiem. Nav tiesību normas, kas pilnvarotu CNBV vai kādu citu publisku iestādi ietekmēt reitinga saturu vai metodiku.
            
            
               (8)Meksikas tiesiskā un uzraudzības sistēma joprojām atbilst trīs nosacījumiem, kas sākotnēji tika noteikti Regulas (EK) Nr. 1060/2009 5. panta 6. punktā. Tomēr ar Eiropas Parlamenta un Padomes Regulu (ES) Nr. 462/2013
                  3
                tika ieviestas papildu prasības attiecībā uz Savienībā reģistrētām CRA, padarot stingrāku šīm CRA piemērojamo tiesisko un uzraudzības režīmu. Šīs papildu prasības ietver juridiski saistošus noteikumus CRA par reitingu prognozēm, interešu konfliktu pārvaldību, konfidencialitātes prasībām, reitingu metodikas kvalitāti un kredītreitingu izklāstu un publiskošanu. 
            
            
               (9)Saskaņā ar Regulas (ES) Nr. 462/2013 2. panta 1) punkta b) apakšpunkta otro daļu šīs papildu prasības piemēro, lai no 2018. gada 1. jūnija novērtētu trešo valstu tiesiskās un uzraudzības sistēmas līdzvērtību.
            
            
               (10)Ņemot vērā iepriekš minēto, Komisija 2017. gada 13. jūlijā lūdza EVTI sniegt konsultāciju par cita starpā Meksikas tiesiskās un uzraudzības sistēmas līdzvērtību šīm papildu prasībām, kas ieviestas ar Regulu (ES) Nr. 462/2013, un tās novērtējumu par jebkādu atšķirību būtisko nozīmi. 
            
            
               (11)Savā 2017. gada 17. novembrī publicētajā tehniskajā atzinumā EVTI norādīja, ka Meksikas tiesiskās un uzraudzības sistēmas noteikumi attiecībā uz CRA ir pietiekami, lai izpildītu ar Regulu (ES) Nr. 462/2013 noteiktās papildu prasības.
            
         
         
            
               (12)Ar Regulas (ES) Nr. 462/2013 3. panta 1. punkta w) apakšpunktu tiek ieviesta reitinga prognozes definīcija un ar Regulu (EK) Nr. 1060/2009 tagad, konkrētas, kredītreitingiem piemērojamas prasības prasības, attiecina arī uz kredītreitingu prognozēm. Meksikas tiesiskā un uzraudzības sistēmā reitinga prognozes netiek skaidri atzītas par atsevišķu un no faktiskā kredītreitinga atšķirīgu vienumu, tomēr, ja CRA izstrādā reitingu prognozes, CNBV sagaida, ka tiek ievērotas tādas pašas pārredzamības, neatkarības un informācijas atklāšanas prasības kā attiecībā uz kredītreitingiem. Turklāt, veicot reitingu prognožu uzraudzības pārraudzību, CNBV pārbauda piemērotību saistībā ar saistītajiem reitingiem.
            
            
               (13)Lai stiprinātu pārliecību par kredītreitingu aģentūru neatkarību attiecībā uz vērtējamām juridiskajām personām, Regula (ES) Nr. 462/2013 paplašina Regulas (EK) Nr. 1060/2009 6. panta 4. punkta, 6.a un 6.b punkta noteikumus par interešu konfliktiem, tos attiecinot uz tādiem, ko izraisījuši akcionāri vai locekļi, kas ieņem svarīgu amatu minētajā CRA. Meksikas tiesiskā un uzraudzības sistēma ietver vispārēju aizliegumu akcionāriem un valdes locekļiem tieši vai netieši turēt jebkādu vērtējamās juridiskās personas daļu. Turklāt CRA nevar sniegt pakalpojumus klientiem, kuriem ir vairāk nekā 5 % tā kapitāla. 
            
            
               (14)Ar Regulu (ES) Nr. 462/2013 ievieš jaunus noteikumus, lai nodrošinātu, ka konfidenciālo informāciju izmanto tikai mērķiem, kas ir saistīti ar kredītreitingu noteikšanas darbībām, un tā tiek aizsargāta pret krāpšanu, zādzību vai ļaunprātīgu izmantošanu. Šajā nolūkā Regulas (EK) Nr. 1060/2009 10. panta 2.a punktā ir noteikts, ka CRA visus kredītreitingus, reitinga prognozes un informāciju, kas ar tiem saistīta, līdz izpaušanas brīdim ir jāapstrādā kā iekšēja informācija. Meksikas tiesiskajā un uzraudzības sistēmā ir izklāstītas sīki izstrādātas prasības attiecībā uz pasākumiem, kas CRA jāveic, lai aizsargātu to rīcībā esošo konfidenciālo informāciju attiecībā uz emitentiem. Tādējādi pastāv uzticama sistēma, lai aizsargātu pret konfidenciālas informācijas ļaunprātīgu izmantošanu.
            
            
               (15)Regulas (ES) Nr. 462/2013 mērķis ir palielināt kredītreitingu metodikas pārredzamību un kvalitāti. Regulas (ES) Nr. 1060/2009 I pielikuma D iedaļas I daļas 3. punktā noteikts, ka CRA ir pienākums ļaut vērtējamai juridiskai personai radīt iespēju vērst uzmanību uz jebkādiem kļūdainiem faktiem pirms kredītreitinga vai reitinga prognozes publicēšanas. Meksikas tiesiskā un uzraudzības sistēma nosaka, ka pirms kredītreitinga publicēšanas CRA ir jāinformē vērtējamā juridiskā persona. Tas ļauj kredītreitingu aģentūrai un vērtētajai juridiskajai personai vienoties par to, vai CRA ir iepriekš jāpaziņo klientam, un, ja jā, tad kādā termiņā pirms publicēšanas ir jāiesniedz piezīmes.
            
            
               (16)Ar Regulu (ES) Nr. 462/2013 ievieš aizsardzības pasākumus Regulas (EK) Nr. 1060/2009 8. panta 5.a, 6.aa un 6.ab un 7. punktā, lai nodrošinātu to, ka nekādi reitingu metodikas grozījumi neietekmē metodikas precizitāti. Saskaņā ar Meksikas tiesisko regulējumu CRA ir jāpublicē savā tīmekļa vietnē metodika un procedūras, kas izmantotas pētniecībā, analīzē, atzinumos, novērtējumā un kredītu kvalitātes apsvērumos, pirms tās tiek izmantotas, un jāatklāj jebkādas būtiskas izmaiņas to metodēs, lai ieguldītāji varētu ar tām iepazīties. Tāpat CRA ir jāpārskata sava metodika un modeļi, lai gan nav skaidri izteikta prasība apspriesties ar tirgus dalībniekiem, pirms tiek veiktas izmaiņas metodikā un novērstas konstatētās kļūdas. Tomēr, ja kredītreitingu aģentūra ievieš būtiskas izmaiņas reitingu metodikā, CRA ir jāpaziņo CNBV par grozījumiem, kas ieviesti reitingu metodikā, un jāatklāj tās sabiedrībai, nenorādot attiecīgos iemeslus. Ja ir izdarīti grozījumi CRA reitingu modeļos un metodikās, CRA ir jāpārskata visi iepriekš izsniegtie reitingi.
            
            
               (17)Regula (ES) Nr. 462/2013 pastiprina prasības attiecībā uz kredītreitingu izklāstu un publiskošanu. Saskaņā ar Regulas (EK) Nr. 1060/2009 8. panta 2. punktu un I pielikuma D iedaļas I daļas 2.a punktu CRA papildina reitingu metodikas, modeļu un galveno reitinga noteikšanas pieņēmumu publiskošanu ar skaidriem un viegli saprotamiem norādījumiem, kas izskaidro visus pieņēmumus, parametrus, ierobežojumus un jebkādas neskaidrības par kredītreitinga procesā izmantotajiem modeļiem un reitingu metodiku. Meksikas tiesiskā un uzraudzības sistēma nosaka, ka CRA kredītvērtējumā ir jāuzsver, ka tas ir minētās aģentūras viedoklis un tajā ir aizsardzības pasākumi, lai nodrošinātu, ka kredītvērtējumos ir tikai informācija, kas attiecas uz kredītreitingu. Ir arī prasības nodrošināt, ka CRA sniedz pietiekamus norādījumus, lai kredītreitingu lietotāji varētu tos saprast.
            
            
               (18)Lai stiprinātu konkurenci un ierobežotu interešu konfliktu iespējas CRA nozarē, ar Regulu (ES) Nr. 462/2013 tiek ieviesta prasība Regulas (EK) Nr. 1060/2009 I pielikuma E iedaļas II daļā, ka maksām, ko CRA iekasē par kredītreitingiem un papildu pakalpojumiem, būtu jābūt nediskriminējošām un pamatotām ar faktiskajām izmaksām. Tajā tiek noteikts, ka CRA ir jāpublisko konkrēta finanšu informācija. Meksikas tiesiskais un uzraudzības regulējums nosaka, ka kredītvērtējuma aģentūrai ir jāsniedz CNBV dati par iekasētajām maksām no katra atsevišķa klienta un jānorāda, kādus ieņēmumus tie gūst no katra individuālā klienta un kādus pakalpojumus katram klientam sniedza iepriekšējā gadā. CRA arī publisko, vai tās ir saņēmušas maksu par pakalpojumiem, kas nav reitinga pakalpojumi, no vienas un tās pašas vērtējamās juridiskās personas, un atklāj, cik procentu no šīm maksām ir salīdzinājumā ar maksu par reitinga pakalpojumiem. Turklāt pastāv vispārēja prasība CNBV garantēt taisnīgu attieksmi pret visiem kredītreitingu aģentūru klientiem.
            
            
               (19)Proporcionalitātes princips un uz risku balstīta pieeja palīdz Komisijai novērtēt trešās valsts regulatīvo režīmu. Ņemot vērā izvērtētos faktorus, var uzskatīt, ka Meksikas tiesiskā un uzraudzības sistēma attiecībā uz CRA atbilst nosacījumiem, kas noteikti Regulas (EK) Nr. 1060/2009 5. panta 6. punkta otrajā daļā, un tā jāturpina uzskatīt par līdzvērtīgu ar minēto regulu izveidotajai tiesiskajai un uzraudzības sistēmai.
            
            
               (20)Juridiskās noteiktības labad būtu jāpieņem jauns īstenošanas lēmums un Īstenošanas Lēmums 2014/247/ES būtu jāatceļ.
            
            
               (21)Komisijai sadarbībā ar EVTI būtu jāturpina regulāri uzraudzīt CRA piemērojamo tiesisko un uzraudzības pasākumu attīstību, tirgus attīstību un uzraudzības sadarbības efektivitāti  pārraudzības un izpildes jomā Meksikā, lai nodrošinātu nepārtrauktu atbilstību.
            
            
               (22)Šajā lēmumā paredzētie pasākumi saskan ar Eiropas Vērtspapīru komitejas atzinumu,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Regulas (EK) Nr. 1060/2009 5. panta piemērošanas vajadzībām Meksikas kredītreitingu aģentūru tiesiskā un uzraudzības sistēma tiek atzīta par līdzvērtīgu Regulā (EK) Nr. 1060/2009 noteiktajām prasībām.
            
            
               2. pants
            
            
               Īstenošanas lēmumu 2014/247/ES atceļ.
            
            
               3. pants
            
            
               Šis lēmums    stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
            
            
               Briselē, 29.7.2019
            
            
               
                     Komisijas vārdā –
               
            
         
         
            
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 302, 17.11.2009, 1. lpp.
               
               
                  
                     (2)
                  
                        Komisijas Īstenošanas lēmums 2014/247/ES (2014. gada 28. aprīlis) par Meksikas tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām (OV L 132, 3.5.2014., 71. lpp.).
               
               
                  
                     (3)
                  
                        Eiropas Parlamenta un Padomes Regula (ES) Nr. 462/2013 (2013. gada 21. maijs), ar ko groza Regulu (EK) Nr. 1060/2009 par kredītreitingu aģentūrām (OV L 146, 31.5.2013., 1. lpp.).